จักรพรรดิแอร์วิน โยเซฟที่ 2

**จักรพรรดิแอร์วิน โยเซฟที่ 2** หรือพระนามเต็มคือ **แอร์วิน โยเซฟ ฟอน โกลเดินบาม** เป็นไคเซอร์องค์ที่ 37 แห่งจักรวรรดิกาแล็กซี ทรงปกครองจักรวรรดิเป็นระยะเวลาเพียงสองปีเศษ ด้วยความที่ทรงพระเยาว์นัก อำนาจทั้งหมดจึงตกอยู่ในมือนายกรัฐมนตรีลิชเทินราเดอ และจอมพลไรน์ฮาร์ด ฟอน โลเอินกรัมม์

## ประวัติ

จักรพรรดิแอร์วิน โยเซฟที่ 2 ประสูติเมื่อ ปีอวกาศที่ 791 เป็นพระโอรสในมกุฎราชกุมารลูทวิจ นั่นทำให้ท่านชายเป็นรัชทายาทลำดับสองแห่งจักรวรรดิต่อจากพระบิดา แต่แล้วพระบิดาก็สิ้นพระชนม์ขณะแอร์วินมีพระชนม์ยังน้อย ท่านชายน้อยก็ต้องโดดเดี่ยวโดยไม่มีอำนาจของครอบครัวคอยอุ้มชู เมื่อจักรพรรดิฟรีดริชเสด็จสวรรคตจากหัวใจวายโดยไม่ทันได้ตั้งผู้ใดเป็นรัชทายาท แม้แอร์วินโยเซฟเป็นทายาทโดยสันนิษฐานในลำดับแรก แต่ด้วยวัยเพียง หกขวบและขาดขุนนางสนับสนุน ทำให้เกิดศึกชิงบัลลังก์สามขั้วในราชสำนัก

คู่แข่งแรกคือ ท่านหญิงเอลิซาเบ็ท ฟอน เบราน์ชไวค์ วัย 16 ปี บุตรีของแกรนด์ดัชเชสอมารีกับดยุกออทโท ฟอน เบราน์ชไวค์ คู่แข่งที่สองคือท่านหญิงซาบีเนอ ฟอน ลิทเทินไฮม์ วัย 14 ปี บุตรีของแกรนด์ดัชเชสคริสทีเนอกับเฟือสท์วิลเฮล์ม ฟอน ลิทเทินไฮม์

ท่านชายแอร์วิน โยเซฟ ในวัยเพียงหกปี เป็นผู้มีอายุน้อยสุดในสามตัวเลือกแถมยังไม่มีอำนาจของครอบครัวหนุนหลัง อย่างไรก็ตาม การที่ท่านชายตัวน้อยไม่มีผู้ใดหนุนหลังกลับเป็นข้อดีต่อการควบคุมได้ง่าย รัฐมนตรีไรช์ลิชเทินราเดอและจอมพล ฟอน โลเอินกรัมม์ ไม่ต้องการให้อำนาจทั้งหมดในจักรวรรดิตกอยู่ในมือของพวกขุนนางใหญ่อันเป็นคู่แข่งของพวกเขามาแต่ไหนแต่ไร ลิชเทินราเดอมีอำนาจบังคับบัญชาราชการพลเรือน ส่วนโลเอินกรัมม์มีอำนาจบังคับบัญชาราชการทหาร ทั้งสองร่วมมือกันอัญเชิญแอร์วิน โยเซฟ ขึ้นครองราชย์เป็นไคเซอร์องค์ใหม่ในเดือนตุลาคม ปีอวกาศที่ 796 ลิชเทินราเดอได้เป็นผู้สำเร็จราชการแผ่นดินและได้เลื่อนบรรดาศักดิ์เป็นดยุก

## สงครามกลางเมือง

*บทความหลัก: สงครามกลางเมืองจักรวรรดิครั้งที่ 2*
การขึ้นครองราชย์ของไคเซอร์องค์น้อยสร้างความไม่พอใจแก่ตระกูลเบราน์ชไวค์และตระกูลลิทเทินไฮม์อย่างมาก ทั้งสองสาบานกันอย่างลับๆเพื่อกำจัดไคเซอร์องค์น้อย ข่าวการจับมือกันของสองขุนนางใหญ่แพร่สะพัดไปในหมู่สมาคมขุนนาง และขุนนางส่วนใหญ่ก็เลือกยืนอยู่ข้างเบราน์ชไวค์และลิทเทินไฮม์ การผนึกกำลังของพวกขุนนางในครั้งนี้ ถูกเรียกว่าสันนิบาตลิพชตัท

ทหารกลุ่มหนึ่งของเบราน์ชไวค์ วางแผนบุกจู่โจมคฤหาสน์ของจอมพลโลเอินกรัมม์ เพื่อจับกุมที่สาวของไรน์ฮาร์ดเป็นตัวประกัน แต่แผนดังกล่าวล้มเหลว ไรน์ฮาร์ดจึงตอบสนองด้วยกำลังอาวุธ ทำการยึดอำนาจทางทหารในดาวหลวง เขาสามารถจับกุมสมาชิกลิพชตัทได้จำนวนมาก อย่างไรก็ตาม สมาชิกอีกไม่น้อยของสันนิบาตลิพชตัทสามารถหนีรอด ซึ่งรวมถึงตัวเบราน์ชไวค์และลิทเทินไฮม์ พวกเขาหลบหนีไปตั้งหลักที่ปราการไกแอสบวร์คในระบบดาวเฟร็ยยา และสั่งสมกำลังอยู่ที่นั่น

ลิชเทินราเดอในฐานะผู้สำเร็จราชการแผ่นดิน แต่งตั้งไรน์ฮาร์ดเป็นผู้บัญชาการสูงสุดกองทัพจักรวรรดิ และบัญชาให้ปราบปรามขุนโจรลิพชตัท สงครามกลางเมืองจักรวรรดิปะทุขึ้นอย่างเป็นทางการในวันที่ 6 เมษายน ปีอวกาศที่ 797 และจบลงในอีกเจ็ดเดือนให้หลังด้วยชัยชนะของฝ่ายรัฐบาลจักรวรรดิ สมาชิกฝ่ายลิพชตัทบางส่วนฆ่าตัวตาย บางส่วนยอมจำนน บางส่วนลี้ภัยทางการเมืองไปต่างประเทศ

เมื่อสงครามสิ้นสุด ลิชเทินราเดอวางแผนกำจัดไรน์ฮาร์ดและพรรคพวกเพื่อที่จะยึดอำนาจในจักรวรรดิไว้คนเดียว พลโทโอเบอร์ชไตน์คาดเดาได้ว่าดยุกแห่งลิชเทินราเดอมีแผนร้าย จึงชิงลงมือด้วยการให้ขุนพลของไรน์ฮาร์ดเข้าควบคุมดาวหลวง ลิชเทินราเดอถูกจับกุมในทำเนียบนายกรัฐมนตรีจักรวรรดิ และต่อมาถูกบังคับให้ฆ่าตัวตาย บรรดาข้าราชการยอมประกาศให้ไรน์ฮาร์ดเป็นนายกรัฐมนตรีจักรวรรดิอย่างเลี่ยงไม่ได้ ไรน์ฮาร์ดจึงเข้ารวบอำนาจเป็นผู้เผด็จการเบ็ดเสร็จในจักรวรรดิอย่างสมบูรณ์

## ถูกลักพาตัวและสละราชสมบัติ

ในปีอวกาศที่ 798 แคว้นเฟซานต้องการจุดไฟสงครามอีกครั้งเพื่อกอบโกยผลประโยชน์ จึงพยายามหาเหตุผลให้ไรน์ฮาร์ดเปิดฉากรุกรานเสรีพันธมิตร ในการนี้ รัฐบาลเฟซานส่งตัวอดีตสมาชิกสันนิบาตลิพชตัทที่อยู่ระหว่างลี้ภัยในเฟซานกลับไปยังจักรวรรดิโดยใช้หนังสือเดินทางที่ออกโดยรัฐบาลเฟซาน และในวันที่ 7 กรกฎาคม พวกเขาได้ทำการลักพาตัวไคเซอร์องค์น้อยออกจากดาวหลวงโอดิน

ที่ดาวหลักไฮเนสเซิน กราฟย็อคเฮิน ฟอน เร็มไชด์ และผู้ภักดีต่อราชวงศ์โกลเดินบามได้ร่วมกันตั้งรัฐบาลพลัดถิ่น "โดยธรรม" ขึ้นที่ดาวไฮเนสเซิน โดยมีเป้าหมายโค่นล้มอำนาจของระบอบเผด็จการโลเอินกรัมม์และฟื้นฟูอำนาจของราชวงศ์โกลเดินบาม พวกเขาใช้ไคเซอร์องค์น้อยที่ถูกลักพาตัวมาโดยกราฟอัลเฟรท ฟอน ลันทส์แบร์ค เป็นเครื่องรับรองความชอบธรรมของรัฐบาลพลัดถิ่น

20 กันยายน ปีอวกาศที่ 798 รัฐบาลจักรวรรดิประกาศว่าไคเซอร์แอร์วิน โยเซฟที่ 2 ทรงสละราชสมบัติแล้ว และผู้ที่สืบราชสมบัติต่อคือท่านหญิงคาธาริน เค็ทเชิน ฟอน เพ็จนิทซ์ โดยมีบิดา-ดยุกแห่งเพ็จนิทซ์ เป็นผู้สำเร็จราชการแผ่นดิน